На основу члана 8. став 1. Закона о Народној скупштини („Службени гласник РС”, бр. 9/10 и 108/13 – др. закон) и члана 192. став 2. Пословника Народне скупштине („Службени гласник РС”, број 20/12 – Пречишћени текст),

Народна скупштина Републике Србије, на седници Петог ванредног заседања у Четрнаестом сазиву, одржаној 16. јуна 2025. године, донела је

**З А К Љ У Ч А К**

**поводом представљања Извештаја Европске комисије**

**о Републици Србији за 2024. годину**

1. Народна скупштина констатује закључке и препоруке садржане у Извештају Европске комисије о Републици Србији за 2024. годину (у даљем тексту: Извештај) и поздравља изнете оцене у погледу напретка оствареног у процесу преговора о чланству у Европску унију (у даљем тексту: ЕУ);
2. Народна скупштина уважава став Европске комисије да је потребан даљи рад и политичка посвећеност да би се наставиле и продубиле реформе, поздравља спроведене реформе у великом броју јавних политика и позива на континуирани рад на даљем постизању потпуне усклађености са стандардима ЕУ;
3. Народна скупштина снажно подржава Владу да, уз подршку председника Републике Србије, настави да убрзано спроводи реформе у процесу приступања ЕУ, пре свега у интересу својих грађана и јачања институција и владавине права. Народна скупштина охрабрује Владу да убрзано ради на процесу усклађивања са правним тековинама ЕУ и на ефикасној примени и спровођењу, и да настави да јача своје институционалне и административне капацитете како би, оног тренутка када Република Србија постане чланица ЕУ, била у потпуности спремна да преузме права и обавезе које из чланства у ЕУ произилазе;
4. Народна скупштина потврђује да ће наставити да интензивно, у домену својe надлежности, кроз свој редовне активности и сарадњу са организацијама цивилног друштва, ради на постизању широког политичког и друштвеног консензуса о значају и предностима чланства у ЕУ, које подразумева оснаживање економског развоја и стабилности, уз истовремено ширење европског простора мира и демократије;
5. Народна скупштина поново поздравља оцену Европске комисије да је Кластер 3 - Конкурентност и инклузивни раст технички спреман за отварање, и изражава жаљење што државе чланице ЕУ нису донеле одлуку да се Кластер 3 отвори, и овим путем их позива да одрже Међувладину конференцију на којој ће се таква одлука донети;
6. Народна скупштина нарочито поздравља констатацију да се Република Србија активно ангажовала у спровођењу новог Плана раста за Западни Балкан, као и да је 3. октобра 2024. године усвојена Реформска агенда која обухвата кључне тачке реформи у области (i) развоја пословног окружења и приватног сектора; (ii) зелене и дигиталне транзиције; (iii) људског капитала; (iv) основних права и владавине права;
7. Народна скупштина наставља да се снажно залаже за поштовање принципа међународног права, као и обавезујуће Резолуције Савета безбедности УН 1244, и позива надлежне у Дијалогу о нормализацији односа Београда и Приштине да хитно омогуће формирање Заједнице српских општина;
8. Народна скупштина понавља да ЕУ остаје важан стратешки политички и економски партнер Републике Србије и указује на потребу сталне и несметане комуникације са грађанима о значају и вредностима ЕУ, као и наставка сарадње са европским партнерима и институцијама ЕУ, како би се на транспарентан и кредибилан начин представиле активности и предузете мере у процесу приступања ЕУ.
9. Овај закључак објавити у „Службеном Гласнику Републике Србије”.

РС Број 30

У Београду, 16. јуна 2025. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

Ана Брнабић